b"\n_START_ARTICLE_\nFernando Guill\xc3\xa9n\n_START_SECTION_\nBiografia\n_START_PARAGRAPH_\nVa n\xc3\xa9ixer a Barcelona el 1932. Va iniciar estudis de Dret a la Universitat de Madrid, participant en el Teatro Espa\xc3\xb1ol Universitario, on va posar en escena Tres sombreros de copa (1952) de Miguel Mihura i  Escuadra hacia la muerte , d'Alfonso Sastre, al costat d'altres joves talents com Adolfo Marsillach, Agust\xc3\xadn Gonz\xc3\xa1lez i Juanjo Men\xc3\xa9ndez. Abandon\xc3\xa0 despr\xc3\xa9s la carrera per dedicar-se plenament a la interpretaci\xc3\xb3._NEWLINE_La seva carrera art\xc3\xadstica va comen\xc3\xa7ar el 1952. Va actuar amb les companyies de Fernando Fern\xc3\xa1n G\xc3\xb3mez i de Conchita Montes, i m\xc3\xa9s tard en el Teatre Nacional de Catalunya. Despr\xc3\xa9s va formar tamb\xc3\xa9 companyia pr\xc3\xb2pia amb la seva dona, l'actriu Gemma Cuervo; d'aquest matrimoni van n\xc3\xa9ixer els tamb\xc3\xa9 actors Fernando i Cayetana, a m\xc3\xa9s d'una altra filla, Natalia. Ambd\xc3\xb3s es van separar posteriorment. El 2008, al Teatre Calder\xc3\xb3n de Valladolid, on interpretava l'obra El vals del adi\xc3\xb3s, va anunciar la seva retirada als 75 anys d'edat_NEWLINE_A m\xc3\xa9s de teatre va treballar a la televisi\xc3\xb3 i al cinema, on es va iniciar el 1953 amb Un dia perdido, de Jos\xc3\xa9 Mar\xc3\xada Forqu\xc3\xa9. No obstant aix\xc3\xb2, va ser a la televisi\xc3\xb3 on va consolidar la seva carrera com a actor, debutant quan comen\xc3\xa7ava a Espanya, el 1958, amb l'adaptaci\xc3\xb3 de l'obra Pesadilla, de William Irish, sota les ordres de Juan Guerrero Zamora. En el programa Estudio 1 de TVE va representar nombroses obres, igual que a l'espai Novela, amb la seva dona Gemma Cuervo (Lev\xc3\xa1ntate y lucha, Marie Curie o El fantasma de do\xc3\xb1a Juanita entre d'altres). Va ser un rostre habitual en les s\xc3\xa8ries de realitzadors com Adolfo Marsillach, Alberto Gonz\xc3\xa1lez Vergel o Pilar Mir\xc3\xb3. Tamb\xc3\xa9 la seva participaci\xc3\xb3 en l'adaptaci\xc3\xb3 de l'obra de Jos\xc3\xa9 Zorrilla, Don Juan Tenorio, que es va interpretar en cinc ocasions a Estudio 1, sent interpretat el paper de Don Juan per actors com Juan Diego i Carlos Larra\xc3\xb1aga._NEWLINE_A la televisi\xc3\xb3 destac\xc3\xa0 La saga dels Rius (1976), Los jinetes del alba (1990) o la s\xc3\xa8rie d'intriga de Telecinco, Motivos personales (2004), amb Lydia Bosch i Concha Velasco._NEWLINE_Al cinema va participar amb regularitat a partir dels anys 1980 i 90, destacant Mujeres al borde de un ataque de nervios o Todo sobre mi madre, ambdues de Pedro Almod\xc3\xb3var. A m\xc3\xa9s d'Almod\xc3\xb3var, Guill\xc3\xa9n ha treballat a les ordres de Jos\xc3\xa9 Mar\xc3\xada Forqu\xc3\xa9, Pedro Lazaga, Fernando Fern\xc3\xa1n G\xc3\xb3mez, Imanol Uribe i Gonzalo Su\xc3\xa1rez, entre d'altres."